Komission tiedonanto alueellisesta tuesta suurille investointihankkeille annettujen monialaisten puitteiden (2002) muuttamisesta rakenteellisista ongelmista kärsiviä aloja koskevan luettelon laatimisen osalta sekä EY:n perustamissopimuksen 88 artiklan 1 kohdan mukaisista aiheellisista toimenpiteistä moottoriajoneuvoalalla ja synteettikuitualalla tehdystä ehdotuksesta

(2003/C 263/03)

(ETA:n kannalta merkityksellinen teksti)

Alueellisesta tuesta suurille investointihankkeille annetuissa monialaisissa puitteissa (EYVL C 70, 19.3.2002) todetaan, että alat, joilla on vakavia rakenteellisia ongelmia, määritellään 31. joulukuuta 2003 mennessä puitteiden liitteenä olevassa alaluettelossa. Luettelon laatimisessa ilmenneiden metodologisten vaikeuksien vuoksi komissio on päättänyt siirtää tällaisen alaluettelon käyttöönottoa.

Viime vuosina saatujen kokemusten ja kyseisten alojen tämänhetkisestä tilanteesta käytettävissä olevien tietojen pohjalta komissio on päättänyt, että moottoriajoneuvoalalla ja synteettikuitualalla myönnettävään alueelliseen investointitukeen nykyisin sovellettavia rajoituksia olisi jatkettava.

Komissio on päättänyt olla sisällyttämättä laivanrakennusalaa monialaisten puitteiden soveltamisalaan.

Komissio on päättänyt tehdä moottoriajoneuvoalan siirtymäsääntöjen sanamuotoon teknisen korjauksen, jota sovelletaan 31. joulukuuta 2003 jälkeen myönnettyyn tukeen.

Avoimuussyistä monialaisten puitteiden tekstiä muutetaan sen vuoksi seuraavasti.

Muutetaan 31 kohta seuraavasti:

31. Alat, joilla on vakavia rakenteellisia ongelmia, voidaan määritellä näihin puitteisiin liitettävässä alaluettelossa. Näillä aloilla ei hyväksytä alueellista investointitukea, sanotun kuitenkaan rajoittamatta tässä jaksossa vahvistettujen määräysten soveltamista. Tällaisen alaluettelon laatimisen teknistä toteutettavuutta ja poliittista ja taloudellista hyötyä tarkastellaan ennen vuoden 2005 loppua. Jos komissio päättää antaa tällaisen alaluettelon, se hyväksytään ja julkaistaan ennen 31 päivää maaliskuuta 2006 ja sitä sovelletaan 1 päivästä tammikuuta 2007 alkaen. Tässä yhteydessä mahdollisesti tarvittavia Euroopan yhteisön perustamissopimuksen 88 artiklan 1 kohdan mukaisia aiheellisia toimenpiteitä ehdotetaan ennen 1 päivää heinäkuuta 2006.

Muutetaan 32 kohta seuraavasti:

32. Alaluettelon laadinnan teknistä toteutettavuutta tutkittaessa vakavat rakenteelliset ongelmat määritetään periaatteessa todettavissa olevaa kulutusta koskevien tietojen perusteella CPA-luokituksen(1) soveltuvalla tasolla Euroopan talousalueella tai jos tällaisia tietoja ei ole saatavilla, muun asianomaisille tuotteille yleisesti hyväksytyn markkinasegmentoinnin perusteella, jota koskevia tilastotietoja on saatavilla. Myös muita merkityksellisiä tietoja, alakohtaiset tutkimukset mukaan luettuina, voidaan ottaa huomioon. Mitään alaa ei sisällytetä luetteloon pelkästään mekaanisen tilastollisen lähestymistavan pohjalta. Alaluettelo voidaan tarpeen mukaan saattaa ajan tasalle.

Muutetaan 33 kohdan ensimmäinen virke seuraavasti:

33. Jos komissio päättää alaluettelon hyväksymisestä, komissiolle on ilmoitettava 1 päivästä tammikuuta 2007 erikseen kaikista alaluettelossa mainituilla vakavista rakenteellisista ongelmista kärsivillä aloilla myönnetyistä alueellisista investointituista investointihankkeille, joiden tukikelpoiset kustannukset ylittävät määrän, jonka komissio vahvistaa alaluettelon laatimisen yhteydessä(2), sanotun kuitenkaan rajoittamatta asetuksen (EY) N:o 70/2001 soveltamista.

Muutetaan 42 kohta seuraavasti:

42. Vuoden 2006 joulukuun 31 päivään saakka ja rajoittamatta asetuksen (EY) N:o 70/2001 soveltamista

a) bruttoavustusekvivalenttina ilmaistuna viisi miljoonaa euroa ylittävien tukien osalta liitteessä C määritellyllä moottoriajoneuvoalalla hyväksytyn tukiohjelman perusteella myönnettävän alueellisen investointituen enimmäisintensiteetti on 30 prosenttia vastaavan aluetuen enimmäismäärästä;

b) liitteessä D määritellyn synteettikuituteollisuuden investointihankkeiden yhteydessä syntyneet kustannukset eivät ole oikeutettuja investointitukeen;

Tämä kohta tulee voimaan 1 päivänä tammikuuta 2004.

Kumotaan 43 ja 44 kohta.

Lisätään 46 kohdan jälkeen uudet kohdat 46 a ja 46 b.

46 a Jotta moottoriajoneuvoalan ja synteettikuitualan alueellisille investoinneille olisi vakavista rakenteellisista ongelmista kärsivien alojen luettelon puuttuessa 1 päivästä tammikuuta 2004 selkeät säännöt, komissio on päättänyt ehdottaa perustamissopimuksen 88 artiklan 1 kohdan mukaisina aiheellisina toimenpiteinä seuraavaa:

- jatketaan voimassa olevien liitteessä D määritellyn synteettikuituteollisuuden siirtymävaiheen säännösten soveltamista 31 päivään joulukuuta 2006 asti;

- rajoitetaan bruttoavustusekvivalenttina ilmaistuna viisi miljoonaa euroa ylittävien tukien osalta liitteessä C määritellyllä moottoriajoneuvoalalla hyväksytyn tukiohjelman perusteella myönnettävän alueellisen investointituen enimmäisintensiteetti 30 prosenttiin vastaavan aluetuen enimmäismäärästä;

46 b Jäsenvaltioita pyydetään ilmoittamaan erikseen suostumuksensa ehdotettuihin aiheellisiin toimenpiteisiin niille osoitetussa kirjeessä vahvistetussa määräajassa. Jos jäsenvaltio ei vastaa kirjeeseen, komissio olettaa, että se ei ole samaa mieltä ehdotetuista toimenpiteistä.

(1) Euroopan talousyhteisön tilastollisesta toimialoitteisesta tuoteluokituksesta (CPA) 29 päivänä lokakuuta 1993 annettu neuvoston asetus (ETY) N:o 3696/93 (EVYL L 342, 31.12.1993, s. 1), sellaisena kuin se on viimeksi muutettuna komission asetuksella (EY) N:o 204/2002 (EVYL L 36, 6.2.2002, s. 1).

(2) Määräksi voidaan periaatteessa asettaa 25 miljoonaa euroa, mutta se voi vaihdella aloittain.